SUHETO ITI AKKUB | KINATALNA ITI UNEG TI PAMILIA
No Kasano nga Agtalinaed ti Talna iti Uneg ti Pamilia
PANAGKUNAM, makatulong ngata ti Biblia tapno agtalinaed ti talna iti uneg ti pamilia? Pangngaasim ta pagkomparaem ti kuna ti Biblia ken ti kuna dagiti nainterbiu iti daytoy nga artikulo maipapan kadagiti nakatulong kadakuada. Panunotem no ania dagiti punto a makatulong kenka tapno maliklikam ti makiriri, mataginayonmo ti kappia, ken mapatibkermo ti natalna a relasion kadagiti kapamiliam.
PRINSIPIO TI BIBLIA A MAKATULONG TAPNO AGTALINAED TI TALNA
IBILANGMO A NAPATPATEG TI KAPAMILIAM.
‘Awan ti aniaman nga aramidenyo gapu iti rinnupir wenno panangipasindayaw iti bagi, no di ket sipapakumbaba nga ibilangyo ti dadduma a nangatngato ngem dakayo, nga itultuloyyo a kitaen, saan laeng a ti personal nga interesyo, no di ket kasta met ti personal nga interes ti sabsabali.’—Filipos 2:3, 4.
“Napaneknekanmi a nagsayaat no ibilangmo ti asawam a napatpateg ngem iti bagim ken iti sabsabali.”—C. P., 19 a tawenen a naasawaan.
DUMNGEGKA A NAIMBAG KEN IKABILANGAM TI IBAGA TI KAPAMILIAM.
‘Itultuloymo a palagipan ida a saanda a mannakiringgor, nga agbalinda a nainkalintegan, nga ipakitada ti isuamin a kinaalumamay iti amin a tattao.’—Tito 3:1, 2.
“Adu a riri ti maliklikan no saan a kasla makiap-apa ti tono ti panagsaotayo iti asawatayo. Importante nga agbalinka a patas no dumdumngegka ken irespetom ti opinionna uray no saanmo a kayat dayta.”—P. P., 20 a tawenen a naasawaan.
NAANUS KEN NAALUMAMAYKA KOMA.
“Babaen iti kinaanus mauyotan [wenno, makombinsir] ti maysa a komandante, ket ti met laeng naalumamay a dila maburakna ti tulang.”—Proverbio 25:15.
“Addanto latta ti nakaro a di panagkinnaawatan, ngem nakadepende iti kababalintayo no masolusionan dayta wenno saan. Masapul nga agbalintayo a naanus. No naanustayo, makitatayo a sumayaatto met laeng ti amin.”—G. A., 27 a tawenen a naasawaan.
DIMO KOMA PULOS DISSUAN WENNO PAGSASAWAN TI KAPAMILIAM.
“Iwaksiyo amin dagita manipud kadakayo, pungtot, unget, kinadakes, nabassawang a sasao, ken naalas a sasao manipud iti ngiwatyo.”—Colosas 3:8.
“Maapresiarko ti kinamanagteppel ni lakayko. Kanayon a kalmado ken dinak pulos bugbugkawan wenno in-insultuen.”—B. D., 20 a tawenen a naasawaan.
ALISTOKA KOMA A MAMAKAWAN KEN MANGURNOS ITI DI PAGKINNAAWATAN.
“Itultuloyyo nga anusan ti maysa ken maysa ken sibubulos a pakawanen ti maysa ken maysa no ti asinoman adda pakaigapuan ti reklamona maibusor iti sabali.”—Colosas 3:13.
“Saan a kanayon a nalaka ti agbalin a kalmado no stress-ka, ken mabalin nga alistoka la a makaibaga wenno makaaramid iti bambanag a mangpasakit iti asawam. No mapasamak dayta, nagmayat ti agbalin a manangpakawan. Imposible nga agballigi ti panagasawa no awan ti panangpakawan.”—A. B., 34 a tawenen a naasawaan.
IYUGALIM TI KANAYON A MANGTED.
“Iyugaliyo ti mangted, ket mangtedto kadakayo dagiti tattao. . . . Ta ti rukod a pangrukrukodyo, pangrukoddanto met kadakayo.”—Lucas 6:38.
“Kabesado ni lakayko no ania ti mangparagsak kaniak, ken kanayonnak a sorsorpresaen. Isu a kanayon met a pampanunotek, ‘Kasanok ngata a maparagsak ni lakayko?’ Dayta ti gapuna nga adu ti panawen a naragsakkami nga agkinkinnatawa uray agingga ita.”—H. K., 44 a tawenen a naasawaan.
DIKA SUMUKSUKO A MANGTAGINAYON ITI TALNA TI PAMILIAYO
Dagiti miembro ti pamilia nga ininterbiu ti Agriingkayo! ket sumagmamano laeng iti minilion a tattao iti intero a lubong a natulongan ti Biblia a maaddaan kadagiti ugali a kasapulan tapno agbalin a nataltalna ti pamilia. * Uray no kasla saan a makitintinnulong ti dadduma a kapamiliada, napaneknekanda a saan latta a sayang ti panagbalinda a mannakikappia gapu ta ikarkari ti Biblia: “Dagidiay mangipatigmaan [wenno, mangtagtaginayon] iti talna addaanda iti panagrag-o.”—Proverbio 12:20.
^ par. 24 Para iti ad-adu pay nga impormasion no kasano nga agbalin a naragsak ti pamilia, kitaem ti kapitulo 14 ti libro nga Ania a Talaga ti Isursuro ti Biblia? nga impablaak dagiti Saksi ni Jehova ken mabasa met iti www.jw.org/ilo. Kitaem met ti PANNURSURO TI BIBLIA > TULONG PARA ITI PAMILIA.
Ammuem ti Ad-adu Pay
No Kasano ti Mangpakawan
Apay a nagrigat ti mangpakawan? Ammuem no kasano a makatulong ti balakad ti Biblia.
No Kasano ti Dumngeg a Naimbag
Saan la a basta teknik ti napasnek a panagimdeng no di ket ebkas dayta ti ayat. Ammuem no kasano ti nasaysayaat a panagimdeng.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn